**Иной акафист святителю Тихону, Патриарху Московскому и всея России, исповеднику**

**Кондак 1**

Взбра́нный воево́до во́инства Христо́ва, ли́ка святи́телей Моско́вских честно́е украше́ние, но́вых му́чеников Це́ркве Ру́сския зна́мя побе́дное, по́двиг твой первосвяти́тельский воспева́юще, со дерзнове́нием тебе́, испове́дниче, взыва́ем: Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Икос 1**

А́нгельским лико́м му́чеников дре́вних и но́вых сочета́вый Бог тя, святи́телю Ти́хоне, А́нгела Це́ркве Ру́сския жре́бием указу́ет и равностоя́теля лико́в му́ченических предъизбира́ет, те́мже благода́рно воспева́ем ти такова́я:

Ра́дуйся, пра́вду провозгласи́вый;

ра́дуйся, ве́ру в сердца́х утверди́вый.

Ра́дуйся, всем простото́ю возсия́вый;

ра́дуйся, пра́вду Бо́жию всем показа́вый.

Ра́дуйся, зло́бы и льсти победи́телю;

ра́дуйся, па́ствы духо́вныя храни́телю.

Ра́дуйся, любо́вию наде́жду ражда́яй;

ра́дуйся, кро́тостию вражду́ побежда́яй.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 2**

Ви́дя, Святе́йший о́тче, Росси́ю во мра́це греха́, рекл еси му́жественне: «Иезеки́илев глас „рыда́ние и жа́лость и го́ре“ в избра́нии Бо́жии мне явля́ется, но вседне́вное за Це́рковь умира́ние прие́мля, Бо́гу помога́ющу, вопию́: Аллилу́иа».

**Икос 2**

Ра́зум Христо́в стяжа́вый, рекл еси́, святи́телю, Богоро́дицу велича́я: пред Влади́мирским о́бразом Твои́м во́ля Бо́жия о жре́бии мое́м открыва́ется. Те́мже, таково́му о тебе́ попече́нию Бо́жией Ма́тери дивя́щеся, лю́дие усе́рдно тебе́ воспева́ют:

Ра́дуйся, в день Успе́ния Богома́тери труды́ Собо́ра Всеросси́йскаго нача́вый;

ра́дуйся, пред ико́ною Влади́мирскою жре́бием Бо́жиим указа́нный.

Ра́дуйся, к Де́ве Чи́стей моли́твенниче смире́нный;

ра́дуйся, Цари́цы Небе́сныя ча́до богоизбра́нное.

Ра́дуйся, ико́ны Держа́вныя почита́телю;

ра́дуйся, ца́рственным страстоте́рпцем сострада́телю.

Ра́дуйся, святы́х апо́стол прее́мниче;

ра́дуйся, но́вых му́чеников Росси́йских вдохнови́телю.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 3**

Си́лою Госпо́днею в дре́внем и сла́внем собо́ре Успе́ния Богома́тери на престо́л Патриа́рший возведе́н был еси́, пресла́вне Ти́хоне, главо́ю Це́ркве Ру́сския поставля́емь, да среди́ сму́ты, в годи́ну гне́ва Бо́жия, свет наде́жды возсия́ет па́стве твое́й, пою́щей: Аллилу́иа.

**Икос 3**

Име́я послуша́ние во́ли Бо́жией, подъя́л еси́ крест Патриа́ршества, и с ре́вностию окормля́ше па́ству церко́вную, сего́ ра́ди слы́шиши, я́ко архипа́стыри, собра́тия твоя́, свяще́нницы, мона́си и мирсти́и вопию́т ти:

Ра́дуйся, роди́тели благочести́выми Васи́лию Вели́кому посвяще́нный;

ра́дуйся, и́менем смире́ннаго Ти́хона Задо́нскаго в мона́шестве нарече́нный.

Ра́дуйся, святи́телем дре́вним подо́бный;

ра́дуйся, ко святи́телем Моско́вским досто́йно причте́нный.

Ра́дуйся, престо́ла святы́х Петра́, Алекси́я и Ио́ны насле́дниче;

ра́дуйся, священнострада́льцев Фили́ппа, И́ова и Ермоге́на прее́мниче.

Ра́дуйся, красото́ю духо́вною просия́вый;

ра́дуйся, си́лы благода́тныя испо́лненный.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 4**

Бу́рю гоне́ний предве́дый Госпо́дь, се́рдце твое́ возже́г огне́м любве́ Боже́ственныя, да бу́деши в день лют лю́дем путево́ждь, Моисе́ю подо́бен, я́ко изде́тска роди́тели твои́ми иере́ем Иоа́нном и А́нною науче́нный благода́рно пе́ти Бо́гу: Аллилу́иа.

**Икос 4**

Слы́шавше вси концы́ земли́ Ру́сския на престо́л Патриа́рший восхожде́ние твое́, Тро́ицу Святу́ю просла́виша; мы же, труды́ твоя́ на ни́ве церко́вней помина́юще, за Христа́ подъя́тыя, благода́рне возглаша́ем тебе́ си́це:

Ра́дуйся, в Хо́лме па́стырей воспита́телю;

ра́дуйся, в Лю́блине и́стины пропове́дниче.

Ра́дуйся, Аме́рики апо́столе и просвети́телю;

ра́дуйся, во стране́ чужде́й оби́тели Ти́хоновския основа́телю.

Ра́дуйся, в Ви́ленском кра́и и на Бе́лой Руси́ Правосла́вие утверди́вый;

ра́дуйся, на по́ли бра́ни во́ины росси́йския ободри́вый.

Ра́дуйся, во дни сму́тныя окормля́ти люде́й твои́х не отреки́йся;

ра́дуйся, ве́рою пла́менною противуста́ти и́гу безбо́жному не устраши́выйся.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 5**

Боготе́чную звезду́ яви́ тя Госпо́дь, ве́рным путь указу́ющую, егда́ повсю́ду не́нависть, татьба́ и уби́йства умно́жишася, ты же, беззако́ние облича́я, Победи́телю сме́рти Христу́ воспева́л еси́: Аллилу́иа.

**Икос 5**

Ви́дяще тя свети́льника, во Святе́й Руси́ возсия́вша, не устраши́шася ве́рнии безбо́жных гоне́ний, егда́ дре́внии святы́ни росси́йския разоре́ни бе́ша и слух пе́рвых новому́чеников в бра́тию изы́де, и вси, иму́щии тя свята́го засту́пника и вождя́, воспе́ша тебе́ си́це:

Ра́дуйся, ве́рныя лю́ди на путь испове́дный призва́вый;

ра́дуйся, постра́дати до кро́ве за ве́ру Правосла́вную благослови́вый.

Ра́дуйся, му́ченически сконча́вшихся собо́рне просла́вивый;

ра́дуйся, о Цари́ убие́ннем моли́тву безбоя́зненно сотвори́вый.

Ра́дуйся, первому́ченику Иоа́нну Царскосе́льскому духо́вно спострада́вый;

ра́дуйся, святи́теля первострада́льна Влади́мира Ки́евскаго опла́кавый.

Ра́дуйся, Петра́, Петрогра́дския Ла́вры защи́тника, чти́ти призва́вый;

ра́дуйся, подража́ти му́чеником но́вым, и́же по всей Руси́, возжела́вый.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 6**

Пропове́дники богоно́сныя Креста́ Христо́ва, до кро́ве пострада́вшия, я́ко му́ченики возвели́чил еси́: Царя́ вку́пе с его́ сострада́льцы, богому́друю Елисаве́ту, архипа́стыри Андрони́ка, Гермоге́на и ины́х, ка́зни лю́тыя претерпе́вшия, с ни́ми же мно́гих свяще́нников, мона́хов и бельце́в по́двиг воспе́л еси́, взыва́я Бо́гу: Аллилу́иа.

**Икос 6**

Возсия́в в нощи́ гоне́ний, я́ко свети́льник и́стины, разгоня́яй серде́ц помраче́ние, увещева́л еси́ безбо́жия бе́гати, я́ко огня́ гее́нскаго, бра́ту же на бра́та не возстава́ти, хра́мы защища́ти и ве́ру храни́ти, те́мже ве́рнии, и ны́не сло́во твое́ соблюда́ющии, воспева́ют тя си́це:

Ра́дуйся, Та́ин Христо́вых служи́телю и́стовый;

ра́дуйся, наро́да Бо́жия утеше́ние те́плое.

Ра́дуйся, проти́ву междоусо́бныя бра́ни вооружи́выйся моли́твою усе́рдною;

ра́дуйся, зло́бе бесо́встей противуста́вый любо́вию Христо́вою.

Ра́дуйся, благода́ть стяжа́вый смире́нием и́стинным;

ра́дуйся, стра́ждущия исцели́вый любо́вию оте́ческою.

Ра́дуйся, святы́нь поруга́ние дерзнове́нно облича́вый;

ра́дуйся, уго́дников мо́щи сло́вом защища́вый.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 7**

Хотя́ огради́ти мо́щи святы́х от поруга́ния вла́сти безбо́жныя, воста́л еси́ на защи́ту святы́нь, поревнова́в, да не пога́снет в Ла́вре Тро́ицкой лампа́да у моще́й игу́мена земли́ Ру́сския. Те́мже, а́ще и мрак на вре́мя огусте́, ве́рнии лю́дие лобыза́ху мо́щи, на позо́рище поставля́емыя, воспева́юще Бо́гови: Аллилу́иа.

**Икос 7**

Но́вое дея́ние беззако́нное к беззако́нию прилага́я, вла́сти безбо́жныя тебе́ на подво́рии Тро́ицком затвори́ша, суди́ще же тебе́ уготовля́юще, свиде́теля на собра́тий тя сотвори́ти мня́ху, но во дни Рождества́ Своего́ па́ки Христо́с к лю́дем Свои́м тя возврати́, науча́я воспева́ти тебе́ си́це:

Ра́дуйся, во́ли Бо́жией себе́ и па́ству cвою́ вручи́вый;

ра́дуйся, со́весть чи́сту во искуше́ниих мно́гих сохрани́вый.

Ра́дуйся, я́ко со́лнце среди́ туч на Руси́ возсия́вый;

ра́дуйся, зло́бу вра́жию любо́вию побежда́вый.

Ра́дуйся, корабля́ церко́внаго до́брый ко́рмчий;

ра́дуйся, оби́телей и́ноческих ве́рный защи́тниче.

Ра́дуйся, науча́яй люби́ти по́двиг во и́мя Христо́во;

ра́дуйся, укрепи́вый ю́зники, стра́ждующия во сла́ву Бо́жию.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 8**

Стра́нно гони́телем ве́ры тща́ние о обновле́нии жи́зни церко́вныя, но ти́и хи́тростию бесо́вскою рука́ми лжеобнови́телей раско́л устроя́ют, суды́ и гоне́ния на тя воздвиза́юще во дни гла́да лю́таго. Ты же мир весь на по́мощь стра́ждущим призыва́я, сосу́ды святы́я возбрани́л еси́ гони́телем отда́ти, те́мже и в темни́цу заключе́н быв, взыва́л еси́ Бо́гу: Аллилу́иа.

**Икос 8**

Весь бе в ско́рбех сме́ртных за Це́рковь Христо́ву, за судьбы́ бра́тий осужде́нных го́рько страда́л еси́, я́же лю́дем запове́даша послу́шными бы́ти гла́су Патриа́рха своего́. Те́мже, узре́вше архипа́стыри и па́стыри своя́ я́ко новому́ченики и испове́дники святы́я, с ни́ми воспева́ем тебе́ си́це:

Ра́дуйся, сосу́де благода́ти Бо́жия;

ра́дуйся, подража́телю терпе́ния Христо́ва.

Ра́дуйся, враго́м Креста́ гро́зное и́мя;

ра́дуйся, огра́ды Це́ркве ве́рный храни́телю.

Ра́дуйся, стоя́ти за ве́ру чад церко́вных благослови́вый;

ра́дуйся, пяточи́сленных новому́чеников Моско́вских в по́двизе укрепи́вый.

Ра́дуйся, святи́телю Вениами́ну, в Петрогра́де уму́ченному, сострада́вый;

ра́дуйся, Се́ргия, Ю́рия и Иоа́нна, сподви́жников того́, похвали́вый.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 9**

Вся́кое тща́ние о благодаре́нии Бо́га на всяк день прилага́л еси́, егда́ врази́ заключи́ша тя во у́зы во оби́тель Донску́ю. Притека́ющии же ве́рнии ви́деша тя со стен их благословля́юща, со слеза́ми о тебе́ моли́твы возноша́ху, взыва́юще: Аллилу́иа.

**Икос 9**

Вети́и нечести́вии, на собо́р разбо́йничий собра́вшиися, вину́ тебе́ измышля́ющии, всу́е тружда́хуся, святи́телю Ти́хоне, и́бо моли́твами ве́рных в день погребе́ния Алекси́я, блаже́ннаго ста́рца Моско́вскаго, от уз изба́влен бысть и па́ки предста́л еси́ олтарю́ Госпо́дню. Мы же, зря́ще о тебе́ такова́я быва́емая, вопие́м тебе́:

Ра́дуйся, оби́тель Богома́тере Донску́ю возлюби́вый;

ра́дуйся, во у́зах ра́дость благода́тную сохрани́вый.

Радуйся, от преда́телей лука́вых Це́рковь огради́вый;

ра́дуйся, немощно́е их словопре́ние моли́твою расточи́вый.

Ра́дуйся, избра́вый во прее́мники корми́ла Це́ркве архипа́стыри досто́йныя;

ра́дуйся, указа́вый лю́дем Кири́лла, Агафа́нгела и Петра́, святи́тели изря́дныя.

Ра́дуйся, Иларио́на, Фадде́я, Неофи́та и ины́х на му́ченичество вдохнови́вый;

ра́дуйся, жена́м, но́вым мироно́сицам Це́ркве Ру́сския, путь указа́вый.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 10**

Спаса́я духо́вное ста́до твое́, собра́тий архипа́стырей и па́стырей, мона́хов и миря́н, от волко́в, губя́щих е́, сам гото́в был еси́ за них поги́бнути и погуби́ти и́мя свое́, Патриа́рше Ти́хоне, оба́че непоколеби́мо соблюда́л еси́ чистоту́ Це́ркве Христо́вы и по́льзу ея́. Те́мже лю́дие твои́, несумне́нно ве́ровавшии сло́ву твоему́, воспева́ху Бо́гу: Аллилу́иа.

**Икос 10**

Стена́м темни́чным и рабо́там го́рьким мучи́телие вда́ша лю́ди безчи́сленныя по всей Руси́ и правосла́вныя христиа́ны ти́хоновы после́дователи нареко́ша, и глаго́лаша: что сотвори́м Ти́хону несокруши́мому? Весь мир по нем и́дет, и во ине́х страна́х лю́дие Патриа́рху, состра́ждуще, взыва́ют:

Ра́дуйся, сто́лпе вели́каго терпе́ния;

ра́дуйся, презри́телю су́етныя сла́вы.

Ра́дуйся, я́ко обрати́л еси́ заблу́ждшия от прельще́ния;

ра́дуйся, я́ко показа́л еси́ лю́дем путь ко спасе́нию.

Ра́дуйся, ко́зни преда́телей упраздни́вый;

ра́дуйся, испове́дники ве́ры воспита́вый.

Ра́дуйся, сокро́вище любве́ и оте́ческаго попече́ния;

ра́дуйся, вмести́лище кро́тости и нело́жнаго смире́ния.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 11**

Пе́ния многоле́тная ве́рнии лю́дие тебе́ возглаша́ху, гони́телие же посыла́ху тебе́ уби́йцы кова́рныя, но ве́рный Иа́ков собо́ю тебе́ загради́ и жизнь свою́ за тя положи́, о нем же Це́рковь Ру́сская воспева́ет надгро́бную песнь: Аллилу́иа.

**Икос 11**

Светоприе́мную свещу́, Петра́ крепча́йшаго приугото́вив на по́двиг кре́стнаго за Це́рковь стоя́ния, в день Благове́щения Де́вы Пречи́стыя преста́вился еси́ к све́ту невече́рнему, нощь те́мную и до́лгую земли́ Ру́сской провозвеща́я, лю́дие же, уве́девше пра́ведную кончи́ну твою́ и во оби́тель Донску́ю прите́кше, со слеза́ми вопия́ху та́ко:

Ра́дуйся, в житии́ дерзнове́ние ве́лие к Бо́гу стяжа́вый;

ра́дуйся, по упокое́нии сла́ву мно́гу от Него́ обреты́й.

Ра́дуйся, треволне́ния мяте́жная отложи́вый;

ра́дуйся, ловле́ния лука́вых избежа́вый.

Ра́дуйся, я́ко исполня́еши всех умиле́ния духо́внаго;

ра́дуйся, я́ко источа́еши нам благода́ть Боже́ственную.

Ра́дуйся, сокро́вище, испо́лнь дарова́ний Небе́сных;

ра́дуйся, со́лнце, возвеща́ющее побе́ду Христо́ву.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 12**

Благода́ть Бо́жия и ны́не излива́ется на зе́млю Ру́сскую моли́твами твои́ми, о́тче Ти́хоне, свобожда́я ве́рныя от плене́ния де́монскаго и рабо́ты духово́м нечи́стым, ника́я бо власть на земли́ возмо́же связа́ти сло́во святи́теля, его́же во святы́х ра́достно сла́вим, восклица́юще: Аллилу́иа.

**Икос 12**

Пою́ще твое́ избра́ние и и́стовое служе́ние, земно́е упокое́ние, и честны́х моще́й чуде́сное обре́тение чрез ма́лаго хра́ма Донски́я оби́тели о́гненное запале́ние, ликовству́ем в ли́це святы́х твое́ прославле́ние и, чудеса́ мно́ги помина́юще, си́це возглаша́ем:

Ра́дуйся, добропобе́дный новому́чениче и испове́дниче;

ра́дуйся, моле́ний на́ших ско́рый услы́шателю.

Ра́дуйся, чудесы́ ми́лости Христо́вы всем подава́яй;

ра́дуйся, нетле́нием телесе́ Воскресе́ние пропове́давый,

Ра́дуйся, я́ко роди́тели до́брому воспита́нию чад Бо́жиих науча́еши;

ра́дуйся, я́ко архипа́стырем и па́стырем о́браз попече́ния о Це́ркви Христо́вой явля́еши.

Ра́дуйся, уча́щим и наста́вником мысль благу́ю в се́рдце влага́яй;

ра́дуйся, уча́щимся путь служе́ния Бо́гу указу́яй.

Ра́дуйся, святи́телю о́тче наш Ти́хоне, Бо́гом избра́нный Патриа́рше.

**Кондак 13**

О святы́й Патриа́рше наш Ти́хоне, ве́рный святи́телю Христо́в, о́бразе кро́тости и смире́ния, Це́ркви чистоту́ и едине́ние сохрани́вый! Помози́ и ны́не правосла́вным лю́дем в ве́ре и́стинней устоя́ти, да оте́ческою твое́ю любо́вию согрева́еми, Бо́гу порабо́таем нело́жно и Ца́рствия Небе́снаго сподо́бимся, пою́ще: Аллилу́иа.

**Мол**и́**тва 1**

(*молитва утверждена Священным Синодом 20 октября 1992 года в составе 1-го акафиста святителю Тихону*)

О свяще́нная главо́, святи́телю о́тче наш Ти́хоне, избра́нниче и испове́дниче Христо́в, кро́тостию сниска́вый духо́вный плод ми́ра и ра́дости о Ду́се Свя́те, Цари́цы Небе́сныя возлю́бленный служи́телю, па́стырю ди́вный, любо́вию озари́вый ду́ши и сердца́ слове́снаго ста́да Христо́ва! Со умиле́нием прекло́ньше коле́на и припа́дая ко святей иконе твое́й [или́: к ра́це моще́й твои́х], мо́лим тя: принеси́ моли́тву на́шу ко вся содержа́щему и спаса́ющему Человеколю́бцу Го́споду, Ему́же ны́не с ли́ки А́нгелов и со все́ми святы́ми предстои́ши, да утверди́т во Святе́й Свое́й Правосла́вней Це́ркви живы́й дух пра́выя ве́ры и благоче́стия, па́стырем же ея́ да даст святу́ю ре́вность о спасе́нии вве́ренных им люде́й.

Умоли́ Го́спода сла́вы, да укрепи́т, умудри́т и сохрани́т наро́ды на́ши от зла́го наси́лия, обстоя́ний и обма́на. Поста́вленным для управле́ния и суда́ низпо́слет усе́рдие, му́дрость и нелицеприя́тие, да та́ко поживе́м ти́хое и безмо́лвное житие́.

О святи́телю Ти́хоне, ве́руем бо, я́ко ты, на Небесе́х живы́й, лю́биши ны то́ю же любо́вию, е́юже вся бли́жния твоя́ возлюби́л еси́, внегда́ пребыва́ти тебе́ на земли́. Испроси́ у Всеми́лостиваго Го́спода всем нам пода́ти дар коему́ждо благопотре́бен и вся, я́же к животу́ вре́менному и ве́чному поле́зная, ми́ру умире́ние, градо́в утвержде́ние, земли́ плодоно́сие, от гла́да и па́губы избавле́ние, от наше́ствия иноплеме́нных сохране́ние, скорбя́щим утеше́ние, неду́гующим исцеле́ние, па́дшим возста́ние, заблужда́ющим на путь и́стины возвраще́ние, подвиза́ющимся в де́лех благи́х укрепле́ние, благоде́лающим преспе́яние, роди́телем благослове́ние, ча́дом в стра́се Госпо́днем воспита́ние и науче́ние, наста́вником ве́дение и благоче́стие, неве́дущим вразумле́ние; си́рым, неиму́щим и убо́гим по́мощь и заступле́ние; отходя́щим от сего́ вре́меннаго жития́ к ве́чному благо́е уготовле́ние и напу́тствование, отше́дшим блаже́нное упокое́ние.

О свя́тче Ти́хоне, не оста́ви нас твои́ми моли́твами. Да́руй нам спаси́тельно пожи́ти в ве́це сем и просла́вити великоле́пое И́мя Отца́ и Сы́на и Свята́го Ду́ха во ве́ки веко́в. Ами́нь.

**Мол**и́**тва 2**

(*молитва утверждена Священным Синодом 15 октября 2018 года (журнал №85) в составе службы святым отцам Поместного Собора Церкви Русской*)

О па́стырю до́брый, святи́телю о́тче наш Ти́хоне, Патриа́рше Це́ркве Ру́сския! Ты мно́гия труды́ в жи́зни вре́менней подъя́л еси́. Простота́ и любы́ твоя́, дух ми́рен и кро́ток, та́же и сло́во, благода́ти испо́лненное, по се́рдцу бы́ша лю́дем земли́ на́шея, и́же и предложи́ша тя Бо́гу на по́двиг вели́кий и многотру́дный. Егда́ же богобо́рцы и хули́телие воздвиго́ша на Це́рковь Христо́ву гоне́ние, ему́же не бе ра́внаго от ве́ка, Сам Госпо́дь Вседержи́тель избра́ и соде́ла тя Патриа́рха. Ты же, святи́телю, сраспина́яся Христу́ и Це́ркви Его́, со ско́рбию лю́ди к покая́нию призыва́л еси́. И кто изочте́т страда́ния твоя́? Заточе́ние бо темни́чное, клеветы́ и суды́ гони́телей со смире́нием претерпева́я, враго́м Христо́вым моли́твою сле́зною и кро́ткою противуста́л еси́ и архиере́и, пресви́теры, мона́хи и мирски́я на по́двиг му́ченический благослови́л еси́.

Те́мже мо́лим тя, святи́телю Христо́в, бу́ди нам дерзнове́нный засту́пник и не оста́ви ны, немощна́я ча́да твоя́. Испроси́ у Го́спода нам грехо́в проще́ние, ве́ры утвержде́ние, скорбе́й осла́бу, по́мыслов чистоту́, да, в покая́нии и моли́тве пребыва́юще, украси́м себе́ целому́дрием, любо́вию и смире́нием, и та́ко Ца́рствия Небе́снаго дости́гнем, иде́же с тобо́ю сподо́бимся прославля́ти Святу́ю Тро́ицу, Отца́ и Сы́на и Свята́го Ду́ха. Ами́нь.